O‘ZBEKISTON RESPUBLIKASIDA XORIJIY INVESTITSIYaLAR IShTIROKIDAGI KORXONALARNI TAShKIL ETISh, DAVLAT RO‘YXATIDAN O‘TKAZISh VA TUGATISh TARTIBI TO‘G‘RISIDA

“Xorijiy investitsiyalar ishtirokidagi korxonalarga beriladigan qo‘shimcha rag‘batlantirishlar va imtiyozlar to‘g‘risida”gi Farmonga muvofiq, shuningdek O‘zbekiston Respublikasi hududida xorijiy investitsiyalar ishtirokidagi korxonalarni tashkil etish va davlat ro‘yxatidan o‘tkazish tartibini soddalashtirish, qo‘shma ishlab chiqarish korxonalarini tashkil etishni va ularning samarali faoliyat ko‘rsatishini rag‘batlantirish maqsadida Vazirlar Mahkamasi qaror qiladi:
 1. O‘zbekiston Respublikasi Adliya vaziri zimmasiga Adliya vazirligining xodimlari tomonidan xorijiy investitsiyalar ishtirokidagi korxonalarni tashkil etish va ro‘yxatdan o‘tkazish tartibi va muddatlariga qat’iy rioya etilishi uchun shaxsan javobgarlik yuklansin.
 Xorijiy investitsiyalar ishtirokidagi korxonalarning davlat ro‘yxatidan o‘tkazilishi valyuta hisob raqamlarini ochish va ularning tashqi iqtisodiy faoliyat ishtirokchilari sifatida qayta ro‘yxatdan o‘tkazilmasdan tashqi iqtisodiy faoliyatni amalga oshirishlari uchun asos hisoblanadi.
 2. Muassislar ta’sis shartnomasida belgilangan muddatda ustav jamg‘armasini shakllantirish bo‘yicha o‘z majburiyatlarini bajarishgan taqdirda, 1997-yil 1-yanvargacha davlat ro‘yxatidan o‘tgan korxonalar uchun, mazkur korxonalar davlat ro‘yxatidan o‘tkazilgan vaqtda amalda bo‘lgan qonunchilikka muvofiq, xorijiy investitsiyalar ishtirokidagi korxonalar maqomi va kafolatlar saqlab qolinsin.
 Belgilab qo‘yilsinki, ta’sis hujjatlariga kiritilgan o‘zgartirishlar va qo‘shimchalarni qayta ro‘yxatdan o‘tkazishni, shuningdek ko‘rsatib o‘tilgan korxonalarni Davlat reyestridan chiqarishni O‘zbekiston Respublikasi Adliya vazirligi va uning hududiy organlari amalga oshiradi.
 3. O‘zbekiston Respublikasi Adliya vazirligi manfaatdor idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki hafta muddatda xorijiy investitsiyalar ishtirokidagi korxonalarga mansub bo‘lmagan xorijiy yuridik va jismoniy shaxslar qatnashgan korxonalarni ro‘yxatdan o‘tkazishni tartibga soluvchi nizomni ishlab chiqsin va Vazirlar Mahkamasiga taqdim etsin.
 4. O‘zbekiston Respublikasi Tashqi iqtisodiy aloqalar vazirligi Adliya vazirligi va Davlat mulki qo‘mitasi bilan birgalikda O‘zbekiston Respublikasi rezidentlari hisoblangan yuridik va jismoniy shaxslar ishtirokida chet elda korxonalar, sho‘ba korxonalar, filiallar hamda vakolatxonalar tashkil etish va ularning faoliyat ko‘rsatishi tartibi to‘g‘risidagi nizomni bir oy muddatda ishlab chiqsin va tasdiqlasin.
 6. Vazirlar Mahkamasining “O‘zbekiston Respublikasida xorijiy investitsiyalar ishtirokidagi korxonalarni tashkil etish, davlat ro‘yxatidan o‘tkazish va ularning faoliyati tartibini takomillashtirish to‘g‘risida” 1996-yil 12-fevraldagi 55-son qarori o‘z kuchini yo‘qotgan, deb hisoblansin.
 7. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.